Egjipt, mbështetje për kushtetutën e re
Presidenti i përkohëshëm Adly Mansour do të mbajë një fjalim drejtuar vendit brenda 24-48 orësh për të diskutuar hapat e ardhshëm
Autoritetet në Egjipt thotë se vendi ka votuar në masë dërrmuese në favor të kushtetutës së re, që u prezantua si dokument që zëvendëson kushtetutën pro-islamiste të hartuar nga aleatët e ish-Presidentit Mohamed Morsi. Megjithatë, shifrat zyrtare të publikuara dje në Kajro tregojnë një pjesëmarrje relativisht të ulët, nën 40 për qind. Turma duartrokiti kur kreu i Komisionit Zgjedhor Nabil Salib tha se pjesëmarrja në referendumin dy ditësh për kushtetutën ishte e konsiderueshme. Ai tha se 20.6 milionë nga 53 milionë egjiptianë me të drejtë vote morën pjesë në referendum dhe 98.1% prej tyre votuan për kushtetutën. Pjesëmarrja prej 38% ishte më e lartë se 33% në referendumin e mëparshëm në 2012, kur egjiptianët votuan për kushtetutën e paraqitur nga Presidenti i atëhershëm Mohamed Morsi i Vëllazërisë Myslimane. Zoti Salib tha se kushtetuta e re mori 98.1% miratim, krahasuar me 64% mbështetje për dokumentin e zotit Morsi me përmbajtje islamiste, e cila kundërshtohej nga egjiptianët që duan një qeveri laike. Një pjesë e mirë e gjyqësorit nuk pranoi të ndiqte procesin e votimit në 2012, gjë që u la dorë të lirë gjykatësve islamistë në pjesën më të madhe të qendrave të votimit. Said Sadek, pedagog i sociologjisë politike në Universitetin Amerikan në Kajro vuri në dukje rëndësinë e votës në Kajro për të miratuar Kushtetutën, përfshirë pjesëmarrjen e grave, shumë prej të cilave nuk morën pjesë në referendumin e 2012. Zoti Sadek thotë se pjesëmarrja prej 38.9% ishte pak a shumë e ngjashme me përqindjet ndërkombëtare, pasi zgjedhjet e përgjithshme tërheqin pjesëmarrje më të lartë se referendumet. Zoti Sadek beson se pjesa më e madhe e egjiptianëve që morën pjesë në referendum, nuk votuan për Kushtetutën, por për stabilitet pas dy vjet trazirash. Televizioni shtetëror egjiptian njoftoi se Presidenti i përkohëshëm Adly Mansour do të mbajë një fjalim drejtuar vendit brenda 24-48 orësh për të diskutuar rrugën drejt demokracisë. Pritet që ai të thotë se do të zhvillohen zgjedhje për parlamentin e ri, pasuar nga zgjedhje presidenciale.